Neuvoston päätelmät, annettu 6 päivänä toukokuuta 2003, nuorisotoiminnan tulevaisuudesta uudessa ohjelmavaiheessa



Virallinen lehti nro C 115 , 15/05/2003 s. 0001 - 0002



Neuvoston päätelmät, annettu 6 päivänä toukokuuta 2003, nuorisotoiminnan tulevaisuudesta uudessa ohjelmavaiheessa (2003/C 115/01) EUROOPAN UNIONIN NEUVOSTO, joka ottaa huomioon seuraavaa: (1) EY:n perustamissopimuksen mukaan yhteisön toiminnalla on pyrittävä edistämään nuorille ja nuorisotyöntekijöille tarkoitettujen vaihto-ohjelmien kehittämistä. (2) Euroopan parlamentti ja neuvosto tekivät 13. huhtikuuta 2000 nuorisoalan yhteistyöpolitiikkaan liittyvän päätöksen 1031/2000/EY yhteisön Nuoriso-toimintaohjelmasta, jonka tarkoituksena on tarjota nuorille mahdollisuuksia hankkia tietoja, taitoja ja osaamista, jotka voivat osaltaan olla pohjana heidän tulevalle kehitykselleen, sekä toimia vastuullisina kansalaisina, jotta heistä tulisi eurooppalaisen yhteiskunnan aktiivisia osallistujia. (3) Eurooppa-neuvoston 14. ja 15. joulukuuta 2001 pidetyn kokouksen päätelmiin liitetyssä Laekenin julistuksessa Euroopan unionin tulevaisuudesta todetaan, että yksi Euroopan unionin keskeisistä haasteista on se, "miten Eurooppa-hanketta ja unionin toimielimiä voidaan tuoda kansalaisia ja varsinkin nuoria lähemmäksi". (4) Komission 21. marraskuuta 2001 päivätty valkoinen kirja "EU:n nuorisopolitiikan uudet tuulet" on ollut lähtökohtana nuorisoalan eurooppalaisten yhteistyöpuitteiden kehittämiselle. (5) Kööpenhaminassa 15. ja 16. joulukuuta 2002 kokoontunut Eurooppa-neuvosto hyväksyi Euroopan unionin laajentumiseksi käytyjen liittymisneuvottelujen tulokset. (6) Liikkuvuutta koskevasta toimintasuunnitelmasta 14. joulukuuta 2000 annetussa neuvoston ja neuvostossa kokoontuneiden jäsenvaltioiden hallitusten edustajien päätöslauselmassa todetaan, että nuorten liikkuvuus on tärkeä poliittinen tavoite ja että nuoriso-ohjelmat ovat merkinneet huomattavaa edistysaskelta ja niillä on tärkeä asema kyseisen tavoitteen saavuttamisessa. (7) Nuorten yhteiskunnallisesta osallisuudesta 14. joulukuuta 2000 annetussa neuvoston ja neuvostossa kokoontuneiden jäsenvaltioiden hallitusten edustajien päätöslauselmassa, jossa todetaan, että nuoret, erityisesti heikoimmassa asemassa olevat, ovat erityisen alttiita sosiaaliselle, poliittiselle ja kulttuuriselle syrjäytymiselle, kehotetaan komissiota ja jäsenvaltioita edistämään mahdollisimman monenlaisten nuorten pääsyä heille tarkoitettuihin yhteisön tai kansallisen tason aloitteisiin ja ohjelmiin. (8) Nuorten vapaaehtoistyön lisäarvosta kehitettäessä yhteisön nuorisotoimintaa 14. helmikuuta 2002 annetussa neuvoston ja neuvostossa kokoontuneiden jäsenvaltioiden hallitusten edustajien päätöslauselmassa kehotetaan komissiota ja jäsenvaltioita toteuttamaan toimenpiteitä nuorten vapaaehtoistyön lisäämiseksi ja kehittämiseksi edelleen. (9) Neuvoston ja neuvostossa kokoontuneiden jäsenvaltioiden hallitusten edustajien 28. kesäkuuta 2001 annettu päätöslauselma syrjäytymisestä oman elämän vaikuttajaksi: nuorten aloitteellisuuden, yritteliäisyyden ja luovuuden edistäminen. (10) Nuorisoalan eurooppalaisista yhteistyöpuitteista 27. kesäkuuta 2002 annetussa neuvoston ja neuvostossa kokoontuneiden jäsenvaltioiden hallitusten edustajien päätöslauselmassa vahvistetaan alan neljäksi aihekohtaiseksi prioriteetiksi osallistuminen, tiedotus, nuorten vapaaehtoistoiminta ja nuorten parempi ymmärtäminen ja tuntemus. (11) Elinikäisestä oppimisesta 27. kesäkuuta 2002 annettu neuvoston päätöslauselma. 1. OTTAA HUOMIOON koulutus- ja nuorisoalan uuden ohjelmavaiheen valmistelun; 2. KOROSTAA, että nykyinen Nuoriso-ohjelma on keskeinen väline nuorisoalan eurooppalaisen yhteistyön edistämisessä ja tärkein väline nuorisopolitiikkojen laatimiseksi ja panemiseksi täytäntöön aiempaa kattavammalla ja johdonmukaisemmalla tavalla ja eri alojen välisiä yhteyksiä hyödyntäen; 3. TOTEAA, että tarvitaan yhteyksiä muiden asiaa koskevien yhteisön ohjelmien kanssa nuorison huomioon ottamiseksi laaja-alaisesti muissa politiikoissa; 4. MUISTUTTAA, että Nuoriso-ohjelma tarjoaa varsinkin vaikeuksissa oleville nuorille mahdollisuuden hankkia kokemusta ja taitoja koulun ulkopuolisen toiminnan kautta ja edesauttaa näin nuorten henkilökohtaista kehitystä virallisen koulutusjärjestelmän ulkopuolella; 5. MUISTUTTAA, että Euroopan unioni on vahvistanut nuorisoalalla suhteitaan kolmansiin maihin Nuoriso-ohjelmaan kuuluvien toimien yhteydessä; 6. PANEE MERKILLE, että Euroopan unionin laajentuminen tuo mukanaan nuoria koskevia uusia maantieteellisiä, väestöllisiä, sosiologisia ja kulttuuriin liittyviä tekijöitä; 7. TOTEAA, että nuorilla on ratkaiseva asema Euroopan kansalaisuuden ja eurooppalaisen identiteetin edistämisessä; 8. PANEE MERKILLE ministerien aikomuksen osallistua komission käynnistämään pohdintaan tulevista ohjelmista siten, että tämä ei kuitenkaan vaikuta uudesta ohjelmavaiheesta käytävien kansallisten neuvottelujen tuloksiin eikä nykyisistä ohjelmista tehtäviin vaikutusarviointeihin ja kunnioittamalla täysimääräisesti komission aloiteoikeutta; 9. KOROSTAA, että erityisesti nuorille tarkoitettujen yhteisön nykyisten välineiden voimassaoloa on jatkettava ja niitä on kehitettävä, sillä tämä on ratkaisevan tärkeää jäsenvaltioiden yhteistyön kehittämiselle nuorisoalalla uuden ohjelmavaiheen yhteydessä; 10. PAINOTTAA lisäksi, että näiden välineiden prioriteetit ja tavoitteet olisi yhdenmukaistettava nuorisoalan uusien eurooppalaisten yhteistyöpuitteiden kanssa. KOROSTAA, että on tärkeää toteuttaa edelleen toimia, joilla: 1. lisätään kaikkien ja erityisesti syrjäytymisvaarassa olevien tai jo syrjäytyneiden nuorten osallistumista; 2. vahvistetaan vuoropuhelua ja yhteistyötä nuorten kesken Euroopassa ja muualla maailmassa; 3. kannustetaan nuorten aloitteita, joilla edistetään innovointia ja yrittäjyyttä paikallistasolta Euroopan tasolle; 4. edistetään vapaaehtoistyötä niin keinona hankkia taitoja kuin myös aktiivisen kansalaisuuden perusarvona; 5. kunnioitetaan ja levitetään demokratian, tasa-arvon ja ihmisoikeuksien kunnioittamisen universaaleja arvoja sekä torjutaan rasismia, muukalaisvihaa ja muita nuoriin kohdistuvia ja nuorten keskuudessa esiintyviä syrjinnän muotoja; 6. edistetään liikkuvuutta ja uusia teknologioita sekä nuorisostrategioita tukevien uusien innovatiivisten menetelmien tutkimista.